Ebisu (Shibuya)

Ebisu () on Tokion kaupunginosa Shibuyan erillisalueella. Se sijaitsee Shibuyan eteläosassa Yamanote-linjan ja Ebisun aseman itäpuolella. Laajemmassa merkityksessä alueen nimenä Ebisu viittaa kuitenkin koko Ebisun asemaa ympäröivään alueeseen. Ebisu on saanut nimensä nykyisin Sapporo-olutpanimon omistamalta Yebisu-olutmerkiltä. Kaupunginosassa on asuin- ja liikealueita, ja sen merkittävimpiin rakennuksiin kuuluu entisen panimon paikalle rakennettu Ebisu Garden Place -kompleksi.
Ebisun kaupunginosan pinta-ala on 0,69 neliökilometriä, ja se jakautuu neljään osa-alueeseen, jotka on numeroitu Ebisu 1-chōme–Ebisu 4-chōme. Niissä on yhteensä 15 376 asukasta (tammikuussa 2025). Kaupunginosan väestötiheys on siten noin 22 300 asukasta neliökilometrillä.
Historia.
Ebisu sai nimensä vuonna 1887 perustetulta Yebisu-panimolta, jonka vuonna 1903 avattua tavara-asemaa kutsuttiin Ebisun asemaksi. Kaupunginosan nimeksi Ebisu otettiin vuonna 1928 nimellä Ebisu-dōri (恵比寿通り). Nykyisen lyhyemmän nimensä alue sai toisen maailmansodan jälkeisen osoiteuudistuksen yhteydessä. Olutpanimon perustamisen aikaan 1800-luvun lopulla alue oli vielä maaseutumainen ja se kuului Shimo-Shibuyan ja Mitan kyliin. Panimo otti vetensä Mitan kastelukanavasta, joka on sittemmin lakkautettu. Ebisun matkustaja-asema avattiin vuonna 1906, minkä jälkeen alue kaupungistui.
Ebisun panimo siirrettiin suurempiin tiloihin Chibaan vuonna 1988. Panimon paikalle rakennettiin Ebisu Garden Place -kaupunkikehityshanke, joka valmistui vuonna 1991.
Kaupunkikuva ja rakennukset.
Ebisun kaupunginosa sijaitsee Shibuyan erillisalueen eteläreunalla Shibuyan aluekeskuksen eteläpuolella. Kaupunginosan pohjoisrajalla virtaa pieni Shibuyajoki. Joen varren alavalle alueelle on keskittynyt yritystoimintaa, kun taas eteläpuolen ylängöllä on asuinkortteleita. Vaikka Ebisun kaupunginosa käsittää ainoastaan Ebisun aseman itäpuolisen alueen, auleen nimenä Ebisu viittaa koko asemaa ympäröivään seutuun. Aseman länsipuolella sijaitsevat Ebisu-minamin (’Ebisu-etelä’) ja Ebisu-nishin (’Ebisu-länsi’) kaupunginosat. Niiden lisäksi Ebisun naapurikaupunginosia ovat pohjoisessa Higashi ja Hiroo, idässä Minaton erillisalueen Shirokane ja Shirokanedai sekä etelässä Shinagawan erillisalueen Kami-Ōsaki ja Meguron erillisalueen Mita.
Ebisun nähtävyyksiin kuuluu osin Mitan kaupunginosan puolelle ulottuva Ebisu Garden Place -rakennuskompleksi, jossa on tornitalojen lisäksi julkista tilaa ja eurooppalaistyylisiä rakennuksia. Alueella toimivat muun muassa Sapporo-panimoyritys, Ebisun olutmuseo ja Tokion valokuvataiteen museo. Garden Place tunnetaan myös valaistuksestaan ja käytöstään kuvauspaikkana. Kaupunginosassa sijaitsevat myös Tokion metropolin Hiroon sairaala ja Japanilais-ranskalainen instituutti ("Maison franco-japonaise").
Liikenne.
Ebisun kaupunginosan länsireunalla on JR Higashi-Nihonin Ebisun rautatieasema, jota palvelevat Yamanote-linja, Saikyō-linja ja Shōnan–Shinjuku-linja. Asemalta on vaihtoyhteys Tokion metron Hibiya-linjalle.
Ebisun itärajalla kulkee Tokion pääkaupunkimoottoritien Meguro-linja eli linja nro. 2. Pääkatuja ovat niin ikään itärajalla kulkeva pohjois–eteläsuuntainen Gaiennishi-dōri eli Tokion metropolintie 418 ja kaupunginosan läpi itä–länsisuunnassa kulkeva Ebisu-dōri eli Tokion metropolintie 305.